Απόφαση του Δικαστηρίου (πρώτο τμήμα) της 16ης Φεβρουαρίου 2012 [αίτηση του Juzgado de lo Mercantil n° 1 de Alicante (Ισπανία) για την έκδοση προδικαστικής αποφάσεως] - Celaya Emparanza y Galdos Internacional SA κατά Proyectos Integrales de Balizamientos SL
(Υπόθεση C-488/10)
[Κανονισμός (ΕΚ) 6/2002 - Άρθρο 19, παράγραφος 1 - Κοινοτικά σχέδια ή υποδείγματα - Παραποίηση/απομίμηση ή επαπειλούμενη παραποίηση/απομίμηση - Έννοια του όρου "τρίτος"]
Γλώσσα διαδικασίας: η ισπανική
Αιτούν δικαστήριο
Juzgado de lo Mercantil n° 1 de Alicante
Διάδικοι στην υπόθεση της κύριας δίκης
Celaya Emparanza y Galdos Internacional SA
κατά
Proyectos Integrales de Balizamientos SL
Αντικείμενο
Αίτηση εκδόσεως προδικαστικής αποφάσεως - Juzgado de lo Mercantil n° 1 de Alicante - Ερμηνεία του άρθρου 19, παράγραφος 1, του κανονισμού (ΕΚ) 6/2002 του Συμβουλίου, της 12ης Δεκεμβρίου 2001, για τα κοινοτικά σχέδια και υποδείγματα (EE 2002, L 3, σ. 1) - Παραποίηση/απομίμηση ή επαπειλούμενη παραποίηση/απομίμηση - Έννοια του όρου "τρίτος"
Διατακτικό
Το άρθρο 19, παράγραφος 1, του κανονισμού (ΕΚ) 6/2002 του Συμβουλίου, της 12ης Δεκεμβρίου 2001, για τα κοινοτικά σχέδια και υποδείγματα, έχει την έννοια ότι, στο πλαίσιο διαφοράς με αντικείμενο την προσβολή του αποκλειστικού δικαιώματος που παρέχει καταχωρισμένο κοινοτικό σχέδιο ή υπόδειγμα, το δικαίωμα απαγορεύσεως σε τρίτους να χρησιμοποιούν το εν λόγω σχέδιο ή υπόδειγμα εκτείνεται σε κάθε τρίτο που χρησιμοποιεί σχέδιο ή υπόδειγμα το οποίο δεν δημιουργεί στον ενήμερο χρήστη διαφορετική συνολική εντύπωση, περιλαμβανομένου του τρίτου δικαιούχου μεταγενεστέρου καταχωρισμένου κοινοτικού σχεδίου ή υποδείγματος.
Η απάντηση στο πρώτο ερώτημα είναι ανεξάρτητη της προθέσεως και της συμπεριφοράς του τρίτου.
____________
1 - ΕΕ C 346 της 18.12.2010.